Det er ikke svært at finde en forfatter i Aalborg i disse dage, for i Nordkraft vrimler det med dem. Til den årlige udgave af Ordkraft er der rig mulighed for at høre spændende oplæg om bøger, få signeret en bog eller endda få sig en snak med forfatteren. Blandt forfatterne finder man blandt andet Britt Nørbak - den nordjyske krimiforfatter, der har begået en fiktions-trilogi om et kvindefængsel i Aalborg Øst. Bag trilogien ligger et stort arbejde med research, og arbejdet er ikke foregået hvor som helst; Britt Nørbak tog nemlig på besøg hos en indsat i et dansk fængsel for at få bøgernes detaljer på plads. Mød Britt Nørbak her Indenfor samme genre kan man også møde Hans-Willy Bautz. Han har skrevet flere krimier, der foregår i Nordjylland, men hans seneste udgivelse skiller sig markant ud fra de andre. Bogen Skelettet på Slottet er nemlig en krimi til børn. Forfatteren der, mens han skrev bogen, var 75 år gammel, mente ikke selv, han havde nok kendskab til læserne og deres sprog. Derfor er bogen skrevet sammen med hans 9-årige nabo Theodor - et samarbejde, der gik så godt, at de nu arbejder på en toer. Mød Hans-Willy Bautz her Det er ikke bare krimiforfattere, man kan møde til Ordkraft. Blandt forfatterne er også Anna Juul, som blandt andet er kendt for TV-programmet Min Kamp . Hun har skrevet bogen Superskurk, hvor hun, mens hun skrev bogen, opdagede, at hun var superskurken i sin egen fortælling. Derfor endte bogen med at handle om hende selv og hendes psykiske sygdom. Mød Anna Juul her Også en vaskeægte prisvinder var at finde fredag i Nordkraft. Maren Uthaug, der i 2022 vandt den fornemme pris De Gyldne Laurbær , havde lagt vejen forbi Aalborg. Her fortalte hun om sin prisvindende bog 11%, en fremtidsroman, hvor mænd er blevet udfaset af samfundet, så der kun er 11 procent tilbage. Mød Maren Uthaug her Bag hele arrangementet står Anine Schønwandt Kaas, der er projektleder på Ordkraft. Hvordan litteraturfestivallen er gået, og om den kommer igen til næste år, kan du høre her:

Opsummering:
Det vrimler med kendte forfattere til Ordkraft i Nordkraft.